На основу члана 2. 4. и 13. Закона о комуналним делатностима ("Сл. гласник РС", бр. 88/11, 104/16 и 95/18), члана 20. и 32. Закона о локалној самоуправи („Сл. гласник РС“, бр. 129/07, 83/14-др. закон, 101/16-др. закон и 47/18), члана 14д. и 14ђ. Уредбе о начину и условима за отпочињање обављања комуналних делатности (''Сл. гласник РС'', бр. 13/18, 66/18 и 51/19) и члана 40. Статута општине Сврљиг („Сл. лист града Ниша“, бр. 21/2019 ), Скупштина општине Сврљиг, на седници одржаној дана 26.04.2022. године, донела је

# ОДЛУКУ

**О ПРЕВОЗУ ПУТНИКА У ГРАДСКОМ И ПРИГРАДСКОМ ПРЕВОЗУ НА ТЕРИТОРИЈИ ОПШТИНЕ СВРЉИГ**

I ОПШТЕ ОДРЕДБЕ

# Члан 1.

Овом одлуком прописују се услови и начин организовања послова у вршењу комуналне делатности јавног превоза путника у градском и приградском саобраћају, права и обавезе предузећа или другог правног лица који обављају ову делатност (у даљем тексту: превозник), права и обавезе корисника превоза (у даљем тексту: путник) и услови за континуирано обављање ове делатности.

# Члан 2.

Превоз путника у градском и приградском саобраћају је обављање превоза путника на подручју општине Сврљиг (у даљем тексту: Општина) и другим насељеним местима на територији општине Сврљиг, као и између насељених места на територији општине Сврљиг.

# Члан 3.

Превоз путника у градском и приградском саобраћају обавља предузеће или друго правно лице коме Општина повери обављање ове комуналне делатности, по поступку прописаном Законом о комуналним делатностима и одредбама закона којим се уређује јавно приватно партнерство и концесије.

Општина може, под истим условима и по прописаном поступку, поверити обављање ове комуналне делатности и само за једну или више утврђених линија градског и приградског саобраћаја.

Одлуку о покретању поступка поверавања обављања комуналне делатности за које нису основана јавна предузећа доноси Скупштина општине.

# Члан 4.

Предузеће, односно друго правно лице коме се поверава обављање превоза путника у градском и приградском саобраћају, односно по појединим утврђеним линијама градског и приградског саобраћаја, мора да испуњава све законом прописане услове, опште услове превоза, као и да је надлежно министарство утврдило да испуњава услове за отпочињање и обављање јавног превоза путника, односно да испуњавају минималне кадровске и техничке условеза обављање комуналне делатности превоза путника у градском и приградском саобраћају у складу са Уредбом о начину и условима за отпочињање обављања комуналних делатности и осталим подзаконским актима и законом.

II ОРГАНИЗАЦИЈА ПРЕВОЗА

# Члан 5.

Превоз путника у градском и приградском саобраћају обавља се аутобусима:

1. на сталним линијама - свакодневно током целе године,
2. на сезонским линијама - периодично (за ученике, студенте и др),
3. на ванредним линијама - за време одржавања културних, уметничких, спортских и других манифестација.

Линије у градском саобраћају означавају се бројем и називом према називима крајњих стајалишта.

Линије у приградском саобраћају означавају се називом према називима крајњих стајалишта или називима насеља.

# Члан 6.

Линије у линијском превозу утврђују се у складу са развојем општине, саобраћајно-техничким условима и потребама становништва.

Ванредне линије отвара превозник на основу указане потребе привременог карактера и одржава их док траје потреба, али не дуже од 5 дана, на основу решења Општинског већа општине Сврљиг, а по претходно прибављеном мишљењу органа надлежног за послове саобраћаја.

# Члан 7.

Траса линије одређује се називима улица и путева којима се крећу аутобуси, од почетног до крајњег стајалишта.

# Члан 8.

Скупштина општине посебном одлуком одређује стајалишта у градском и приградском саобраћају.

Аутобуска стајалишта морају бити изграђена и обележена у складу са условима утврђеним законом и другим прописима.

# Члан 9.

Стајалиште мора бити видно обележено стајалишном ознаком.

Стајалишна ознака садржи назив превозника, назив стајалишта, ознаку „БУС“ и друге податке од интереса за боље информисање путника о превозу.

# Члан 10.

О постављању и одржавању стајалишних ознака, информационих паноа стара се јавно или друго предузеће коме општина повери обављање комуналне делатности организације, контроле и реализације система превоза путника у градском и приградском саобраћају на територији општине Сврљиг.

Одржавање и обележавање саобраћајних површина за стајалишта на коловозу врши предузеће коме је Скупштина општине поверила одржавање улица и путева, односно одржавање јавних површина.

 Општина се стара о постављању и одржавању надстрешница аутобуских стајалишта.

# Члан 11.

Градски и приградски саобраћај обавља се по регистрованом и овереном реду вожње.Ред вожње је акт којим се утврђује план обављања превоза и садржи:

* назив превозника;
* број и назив линије према називима крајњих стајалишта;
* датум почетка рада линије;
* дужину и трасу линије;
* назив и локације стајалишта на линији у оба смера, као и њихова растојања
* време рада линије - први и последњи дневни полазак на линији за радни дан, суботу, недељу и дане празника (режим рада);
* број полазака у току дана за радни дан, суботу, недељу и дане празника и укупан број возила која опслужују линију;
* просечни интервал између полазака аутобуса на линији за карактеристични период у току дана зарадни дан, суботу, недељу и дане празника,
* рок важења реда вожње.

# Члан 12.

Регистрацију и оверу реда вожње за градски и приградски превоз на територији општине Сврљиг врши Служба за привреду и пољопривреду Одељења за буџет, финансије и привреду.

У регистар реда вожње уноси се: редни број, назив превозника, назив и врста линије, датум уписа реда вожње у регистар, број акта, рок важења реда вожње и напомена.

Овера реда вожње врши се стављањем штамбиља који садржи: назив превозника, назив линије, редни број под којим је уписан у регистар, датум овере и потпис овлашћеног лица.

Овера реда вожње врши се са роком важења од годину дана.

# Члан 13.

Захтев за регистрацију и оверу реда вожње у градском и приградском превозу подноси се најкасније до 30. маја текуће године.

Уз захтев за регистрацију и оверу реда вожње, подноси се:

* извод из регистра Агенције за привредне регистре о вршењу делатности јавног линијског превоза путника;
* Акт Министарства за инфраструктуру о испуњености услова за обављање јавног превоза;
* списак возила ангажованих у превозу путника са овереним фотокопијама саобраћајних дозвола;
* уговор о обављању комуналне делатности превоза путника у градском и приградском саобраћају;
* ред вожње у 3 (три) примерка.

# Члан 14.

Ред вожње се оверава у року од 30 дана од дана подношења.

У случају објективних потреба, а на захтев предузећа, установа, месних заједница и група грађана превозник може у току године регистровати, мењати и усклађивати ред вожње на постојећим линијама у складу са заштитним временом између регистрованих полазака, уз сагласност Општинског већа општине Сврљиг.

III ПРАВА И ОБАВЕЗЕ ПРЕВОЗНИКА И ПРЕДУЗЕЋА

# Члан 15.

Превозник може отпочети обављање превоза путника у градском и приградском саобраћају ако има: уговор о обављању делатности; регистровани и оверени ред вожње по коме је дужан да обавља превоз, доказ о исправности возила и ако поред услова утврђених Законом о превозу у друмском саобраћају и овом Одлуком, има потписан Уговор о поверавању послова превоза путника у градском и приградском саобраћају на територији општине Сврљиг.

Пре примене реда вожње, превозник је дужан да обавести кориснике превоза преко средстава јавног информисања или на други одговарајући начин.

Ако превозник не обезбеди градски и приградски превоз по утврђеном реду вожње, дужан је да обештети кориснике услуга превоза који су унапред купили карту за превоз, тако што ће им вратити вредност купљене карте, односно умањити цену претплатне карте за наредни месец.

# Члан 16.

Превозник се мора придржавати регистрованог и овереног реда вожње.

Ред вожње, односио полазак из реда вожње брисаће се из регистра реда вожње ако превозник:

* не отпочне да обавља превоз по регистрованом реду вожње у року од 3 дана од дана почетка важења реда вожње,
* престане да обавља превоз по регистрованом реду вожње дуже од 5 дана узастопно,
* привремено обуставља превоз по регистрованом реду вожње у укупном трајању дужем од 10 дана у току важења реда вожње.

# Члан 17.

Превозник може на одређеним релацијама и у одређено време да повећа или смањи број полазака, ако за то постоји оправдана потреба (школска година, верски празници, одржавање културних, уметничких, спортских и других манифестација), уз сагласност Општинског већа.

# Члан 18.

Превозник може из оправданих разлога на одређеној линији да привремено обустави саобраћај, скрати линију, продужи или делимично измени трасу.

Под оправданим разлозима у смислу става 1 овог члана сматрају се елементарне непогоде (пожар, поплаве, снежни наноси, поледица и др.), знатна оштећења улица, путева и путних објеката, чиме је онемогућено безбедно одвијање превоза на линији.

Превозник је дужан да о разлозима поремећаја саобраћаја на одређеној линији одмах обавести орган надлежан за послове саобраћаја, а преко средстава јавног информисања и кориснике превоза.

Орган надлежан за послове саобраћаја је дужан да одмах по пријему обавештења из става 3. овог члана да превознику сагласност за измену линије, док трају оправдани разлози.

# Члан 19.

Превозник може да престане са обављањем превоза у случајевима и под условима прописаним законом и уговором о обављању превоза.

Превозник може престати са обављањем линијског превоза под условом да је одјавио ред вожње органу надлежном за регистрацију и оверу реда вожње најкасније 60 дана пре престанка обављања линијског превоза и да је у истом року преко средстава јавног информисања или на други одговарајући начин најавио престанак обављања линијског превоза.

# Члан 20.

У возилу којим се обавља превоз путника у градском и приградском саобраћају мора се налазити:

1. путни налог попуњен на прописан начин, оверен и потписан од стране овлашћеног лица и лица одговорног за контролу техничке исправности возила,
2. важећи ред вожње, односно фотокопија важећег реда вожње оверена печатом и потписом овлашћеног лица превозника,
3. одлука о висини цена превоза и сагласност органа општине на ту одлуку,
4. општи услови превоза и Акт Министарства о испуњености услова за обављање јавног линијског превоза,
5. назив линије са назначењем најмање једног успутног аутобуског стајалишта, који ближе одређује правац линије истакнут у доњем десном углу ветробранског стакла и са стране поред улазних врата.

# Члан 21.

Цена услуга превоза образује се на основу елемената за образовање цена комуналних услуга прописаних Законом о комуналним делатностима, уз сагласност Општинског већа.

# Члан 22.

Предузеће или предузетник коме Општина повери обављање комуналне делатности организације, контроле и реализације система превоза путника у градском и приградском саобраћају на територији општине Сврљиг је дужно да обезбеди штампање и дистрибуцију карата, послове информисања путника, контролу возних исправа у аутобусу, контролу спровођења реда вожње и обављање диспечерских послова.

# Члан 23.

Превозник у јавном градском и приградском превозу дужан је да прими сваког путника и ствари у границама расположивих места за путнике, односно корисне носивости возила.

Превозник је дужан да обезбеди превоз пртљага истовремено са превозом путника којем пртљаг припада.

Превозник у линијском превозу путника дужан је издати возну карту и потврду за превоз путничког пртљага.

Возач је дужан да возило зауставља на свим стајалиштима која су унета у ред вожње.

**Члан 24.**

Вршилац комуналне делатности је дужан да обезбеди корисницима услуге законом прописане услове који омогућавају брз и ефикасан контакт у вези са изјашњавањем о квалитету пружених услуга.

Корисници услуга комуналне делатности градског и приградског превоза могу континуирано у току целе године постављати питања, примедбе и предлоге Вршиоцу комуналне делатности преко његове интернет странице.

Вршилац комуналне делатности је дужан да на постављена питања, примедбе и предлоге одговори у року од 8 дана.

**Члан 25.**

Корисници услуга комуналне делатности градског и приградског превоза могу се континуирано у току целе године изјашњавати о квалитету пружених услуга преко интернет страница Вршиоца комуналне делатности и општине Сврљиг.

О резулататима изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

V ПОСЕБНЕ ОДРЕДБЕ

# Члан 26.

Уговором о поверавању обављања ове комуналне делатности, који се по спроведеном поступку закључује са превозником, уговориће се и минимум процеса рада у обављању превоза путника у градском и приградском саобраћају у случају штрајка запослених код превозника.

# Члан 27.

У случају штрајка, поремећаја или прекида у обављању ове комуналне делатности, услед више силе или других разлога који се нису могли спречити, односно предвидети, надлежни орган превозника и органи општине дужни су да предузимају неопходне оперативне и друге мере и то:

* одреди ред првенства и начин обављања линијског превоза у складу са потребама;
* предузме мере за отклањање насталих последица и друге мере за пружање услуга;
* ангажује другог превозника за обављање линијског превоза непосредном погодбом, до отклањања поремећаја;
* утврди разлоге и евентуалну одговорност за прекид односно поремећај настао из других разлога у пружању услуге, као и одговорност за накнаду учињене штете.

У случају прекида линијског превоза услед штрајка, превозник је обавезан да обезбеди минимално 75% од планираног обима рада у обављању линијског превоза у складу са закљученим уговором.

VI НАДЗОР

# Члан 28.

Надзор над спровођењем одредаба ове одлуке врши Служба за инспекцијске послове Одељења за урбанизам, комунално-стамбене послове и грађевинарство.

Послове инспекцијског надзора над применом ове одлуке и над обављањем ове комуналне делатности врши саобраћајни, односно комунални инспектор Службе за инспекцијске послове Одељења за урбанизам, комунално-стамбене послове и грађевинарство Општинске управе општине Сврљиг.

Саобраћајни инспектор има право и дужност да у вршењу инспекцијског надзора:

* прегледа возила којима се обавља превоз путника у градском и приградском саобраћају и контролише потребну документацију за возила (путне налоге за возила, уговоре о закупу возила, и друго),
* контролише важеће и оверене редове вожње и другу документацију у вези са обављањем делатности превоза путника,
* утврђује идентитет превозника, возног особља и других одговорних лица за обављање превоза,
* контролише превозна документа у обављању линијског превоза путника,
* прегледа опште и појединачне акте, евиденције и другу документацију превозника.

# Члан 29.

У вршењу инспекцијског надзора саобраћајни инспектор је дужан и овлашћен да:

1. подноси захтев за брисање реда вожње када утврди да превозник не обавља линијски превоз путника у складу са овереним редом вожње;
2. нареди отклањање недостатака у погледу:
	1. -испуњености прописаних услова и начина за обављање јавног превоза путника у градском и приградском превозу на територији општине Сврљиг;

-придржавања реда вожње.

1. забрани превоз и употребу саобраћајних средстава ако се превоз обавља, односно средства употребљавају противно прописима;
2. искључи возило којим се врши јавни превоз путника у градском и приградском саобраћају на територији општине Сврљиг, противно одредбама закона и ове одлуке, одреди место паркирања и одузме саобраћајну дозволу и регистарске таблице у трајању од 48 сати, а у случају поновног искључивања возила истог превозника, предузећа, другог правног лица, предузетника или грађанина у трајању од 5 дана;
3. предузима друге мере утврђене законом.

# Члан 30.

Превозник, односно физичко или правно лице, коме је у вршењу јавног превоза путника искључено возило, дужан је да на месту паркирања које му је одређено, обезбеди возило.

# Члан 31.

Против решења саобраћајног инспектора Општинске управе може се изјавити жалба надлежном министарству, у року од осам дана од дана достављања.

VII КАЗНЕНЕ ОДРЕДБЕ

# Члан 32.

Новчаном казном у фиксном износу од 100.000,00 динара казниће се за прекршај превозник ако:

1. обавља превоз, а не испуњава услове из члана 3. ове одлуке;
2. обавља превоз, а не испуњава услове прописане чланом .4 ове одлуке;
3. обавља превоз, супротно условима предвиђеним чланом 6. ове одлуке;
4. користи аутобуска стајалишта која Општина није одредила за линијски превоз путника (члан 8. став 1. ове одлуке);
5. отпочне и обавља превоз путника без уговора о обављању превоза или отпочне обављање превоза путника без доказа о исправности возила и без регистрованог и овереног реда вожње (члан 15. став 1. ове одлуке);
6. ако се не придржава регистрованог и овереног реда вожње (члан 16. став 1. ове одлуке);
7. у току важења реда вожње поступи супротно одредби члана 17. ове одлуке;
8. обустави обављање линијског превоза, скрати линију, продужи или делимично измени трасу супротно одредбама члана 18. ове одлуке;
9. обустави обављање превоза супротно одредби члана 19. ове одлуке;
10. утврди и примењује цене превоза супротно и без сагласности надлежног органа општине (члан 21. ове одлуке).

За прекршај из става 1. овог члана казниће се и одговорно лице новчаном казном у фиксном износу од 10.000 динара.

# Члан 33.

Новчаном казном у фиксном износу од 60.000,00 динара казниће се за прекршај превозник ако:

1. у возилу којим обавља превоз путника нема важећи ред вожње (члан 20. тачка 2. ове одлуке),
2. у возилу којим обавља превоз путника нема путни налог попуњен, оверен и потписан на прописан начин (члан 20. тачка 1. ове одлуке),
3. у возилу којим обавља превоз нема важеће цене са решењем о сагласности (члан 20. став 3. ове одлуке),
4. у возилу којим обавља превоз нема истакнут назив линије на прописан начин (члан 5. Одлуке),
5. не обавести кориснике о почетку примене реда вожње (члан 15. став 2. и став 3. ове одлуке),
6. у линијском превозу не прими путнике и ствари у границама расположивих места за путнике, противно одредбама члана 23. ове одлуке,
7. уколико возач не зауставља возило на стајалиштима која су унета у ред вожње.

За прекршај из става 1 овог члана казниће се и одговорно лице новчаном казном у фиксном износу од 7.500 динара.

# Члан 34.

Новчаном казном у фиксном износу од 100.000,00 динара казниће се за прекршај превозник и друго правно лице ако онемогући или омета саобраћајног инспектора у вршењу службене дужности, или не достави тражене податке у одређеном року, или достави нетачне податке и ако не изврши или у одређеном року не изврши решење саобраћајног инспектора.

За радње из претходног става казниће се и одговорно лице у правном лицу, новчаном казном у фиксном износу од 5.000,00 динара.

# Члан 35.

Новчаном казном на лицу места у фиксном износу од 10.000,00 динара казниће се за прекршај физичко лице ако поступа у супротности са одредбама члана 23. став 4. ове одлуке.

# Члан 36.

Новчаном казном у фиксном износу од 25.000,00 динара казниће се за прекршај физичко лице које обавља јавни превоз путника на територији Општине, а није регистровано за обављање те врсте превоза (члан 4. ове одлуке).

# Члан 37.

Саобраћајни инспектор, у оквиру својих надлежности издаје у писаној форми прекршајни налог у складу са законом којим је прописана садржина прекршајног налога, за прекршаје за које су прописане новчане казне у фиксном износу у члановима 32, 33, 34, 35 и 36. ове одлуке.

Саобраћајни инспектор издаће прекршајни налог уколико је прекршај откривен на један од следећих начина:

1. непосредним опажањем приликом контроле, надзора или прегледа, као и увидом у службеној евиденцији надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора прегледом документације, просторија и робе или на други законом прописани начин.

# Члан 38.

Прекршајни налог се састоји од оригинала и две копије. Оригинал се уручује лицу против кога се издаје прекршајни налог, а копију задржава орган који је прекршајни налог издао.

Прекршајни налог се уручује присутном лицу за кога се сматра да је учинило прекршај у моменту откривања прекршаја.

Лице против кога је издат прекршајни налог својим потписом на одговарајућем месту у налогу потврђује његов пријем.

Ако је лице за кога се сматра је учинило прекршај одсутно и када околности откривања или природа прекршаја то захтевају, достављање прекршајног налога ће се извршити путем поште или доставне службе, у складу са одредбама закона о прекршајима.

Ако присутно лице против кога се издаје прекршајни налог одбије да прими налог, саобраћајни инспектор упозориће га на последице одбијања пријема, унети у прекршајни налог забелешку о одбијању пријема, дан и час када је пријем одбијен чиме се сматра да је прекршајни налог уручен.

Лице против кога је издат прекршајни налог у року од осам дана од дана пријема прекршајног налога не плати изречену казну или не поднесе захтев за судско одлучивање о издатом судском налогу, сматраће се да је прихватио одговорност пропуштањем, а прекршајни налог ће постати коначан и извршан.

Прекршајни налог са констатацијом коначности и забележбом да новчана казна није плаћена, саобраћајни инспектор доставља надлежном прекршајном суду ради спровођења извршења у складу са законом.

Лице против кога је издат прекршајни налог може прихватити одговорност за прекршај и након истека рока од осам дана од дана пријема прекршајног налог ако пре поступка извршења добровољно плати целокупни износ изречене новчане казне.

VIII ПРЕЛАЗНЕ И ЗАВРШНЕ ОДРЕДБЕ

# Члан 39.

# Ступањем на снагу ове одлуке престаје да важи Одлука о јавном превозу путника на територији општине Сврљиг („Службени лист Града Ниша, број 10/2002).

# Члан 40.

Ова одлука ступа на снагу осмог дана од дана објављивања у "Службеном листу Града Ниша".

I Број: 344-52/2022

У Сврљигу, 26.04.2022.године

**СКУПШТИНА ОПШТИНЕ СВРЉИГ**

**ПРЕДСЕДНИК**

 **Милан Михајловић**